സില്ക്ക് സ്മിത ആത്മഹത്യ ചെയ്തതിന് പിന്നിലെ അറിയപ്പെടാത്ത രഹസ്യം ഇന്ത്യന് സിനിമയുടെ മര്ലിന് മണ്റോ എന്നാണ് സില്ക്ക് സ്മിത അറിയപ്പെട്ടിരുന്നത്. സിനിമാസ്വാദകരുടെ ഹൃദയങ്ങളില് വലിയൊരു കാലം ലഹരിമഴയായി പെയ്ത് നിറഞ്ഞ മാസ്മര ഭാവം. ആരാധക ഹൃദയങ്ങളില് ആഘാതം സൃഷ്ടിച്ച സില്ക്കിന്റെ വേര്പാടിന് കാല്നൂറ്റാണ്ട് പിന്നിടുകയാണ്. ഇരുപത്തിയഞ്ചാണ്ടുകള്ക്കിപ്പുറവും സില്ക്ക് ആത്മഹത്യ ചെയ്തതിന് പിന്നിലെ കാരണങ്ങള് അജ്ഞാതമാണ്. പതിനേഴ് വര്ഷം നീണ്ടുനിന്ന കരിയറില് അഞ്ച് ഭാഷകളിലായി നാനൂറ്റി അമ്ബതിലധികം സിനിമകളില് സില്ക്ക് സ്മിത വേഷമിട്ടിട്ടുണ്ട്. 1996 സെപ്തംബര് 23ന് ആണ് കോടമ്ബക്കത്തെ സ്വന്തം അപ്പാര്ട്ട്മെന്റില് സ്മിതയെ മരിച്ച നിലയില് കണ്ടെത്തിയത്. ആത്മഹത്യയാണെന്ന് പിന്നീട് സ്ഥിരീകരിച്ചെങ്കിലും അതിന് പിന്നിലെ യഥാര്ത്ഥ കാരണങ്ങള് അറിയപ്പെടാത്ത രഹസ്യമായി തുടരുന്നു. സാമ്ബത്തിക തകര്ച്ചയും പ്രണയനൈരാശ്യവുമുള്പ്പെടെ നിരവധി കാരണങ്ങള് ആത്മഹത്യയ്ക്ക് സ്മിതയെ പ്രേരിപ്പിച്ചതായി പറയപ്പെടുന്നുണ്ട്. ആന്ധ്രയിലെ ഡെണ്ട്ലുരു എന്ന ഗ്രാമത്തിലായിരുന്നു വിജയലക്ഷ്മി എന്ന സില്ക്ക് സ്മിതയുടെ ജനനം. സാമ്ബത്തിക പരാധീനതകള്മൂലം നാലാം ക്ളാസില് പഠനം ഉപേക്ഷിച്ച സില്ക്ക് വീട്ടുകാരുടെ നിര്ബന്ധം കാരണം പതിനാലാം വയസില് വിവാഹിതയായി. ഭര്ത്താവിന്റെയും ഭര്തൃവീട്ടുകാരുടെയും പീഡനം കാരണം ഏറെ വൈകാതെ സില്ക്ക് സ്മിത തന്റെ അമ്മായിയോടൊപ്പം ചെന്നൈയിലേക്ക് പലായനം ചെയ്തു. ഒതുങ്ങിക്കൂടുന്ന പ്രകൃതക്കാരിയായിരുന്ന സില്ക്ക് സ്മിത, സിനിമയില് ടച്ച് അപ്പ് ആര്ട്ടിസ്റ്റായാണ് തുടക്കം കുറിച്ചത്. പിന്നീട് കൊച്ച് കൊച്ച് വേഷങ്ങളിലൂടെ സിനിമയില് മുഖം കാണിക്കാന് തുടങ്ങി. നടനും സംവിധായകനുമായ വിനുചക്രവര്ത്തി എ.വി.എം സ്റ്റുഡിയോയ്ക്ക് സമീപത്തുള്ള ഒരു ഫ്ളോര് മില്ലല് വച്ച് സില്ക്കിനെ കണ്ടതാണ് അവരുടെ ജീവിതത്തില് വഴിത്തിരിവായത്. വിനുചക്രവര്ത്തി സ്മിതയ്ക്ക് അഭിനയത്തിലും നൃത്തത്തിലും പരിശീലനം നല്കാനുള്ള ഏര്പ്പാടുകള് ചെയ്തു. 1980ല് ആണ് സ്മിതയ്ക്ക് സിനിമയിലെ ആദ്യ ബ്രേക്ക് ലഭിച്ചത്. വണ്ടിചക്രം എന്ന സിനിമയിലെ സില്ക്ക് എന്ന ബാര്ഗേളിന്റെ കഥാപാത്രം സ്മിതയുടെ ജീവിതം തന്നെ മാറ്റിമറിച്ചു. 1982ല് രജനികാന്തിന്റെ മൂന്ട്ര് മുഖം കൂടി റിലീസായതോടെ തമിഴ് സിനിമ സില്ക്ക് സ്മിതയെ തങ്ങളുടെ രതിദേവതയായി അവരോധിച്ച് കഴിഞ്ഞിരുന്നു. എണ്പതുകളിലും തൊണ്ണൂറുകളിലും സില്ക്കിന്റെ സാന്നിദ്ധ്യംകൊണ്ട് മാത്രം പല സിനിമകളും ബോക്സോഫീസില് വെന്നിക്കൊടി പാറിച്ചു. പെട്ടിയിലായിരുന്ന പല സിനിമകളും സില്ക്ക് സ്മിതയുടെ ഒരു പാട്ടുസീന് കൂടി കൂടിച്ചേര്ത്ത് വെളിച്ചംകണ്ടു. സിനിമകളുടെ വിജയത്തിന് തന്റെ ആകാരഭംഗി പലരും ആവോളം ഉപയോഗിക്കുമ്ബോഴും അഭിനയപ്രാധാന്യമുള്ളൊരു വേഷത്തിനായി സ്മിത കൊതിച്ചിരുന്നു. അപൂര്വമായി അത്തരം വേഷങ്ങള് തേടിയെത്തിയപ്പോഴൊക്കെ ഒരഭിനേത്രിയെന്ന നിലയില് സ്മിത തന്റെ ക്ളാസ് വ്യക്തമാക്കുകയും ചെയ്തിട്ടുണ്ട്.